《入都》
清代·李鸿章

其一
丈夫只手把吴钩，意气高于百尺楼。
一万年来谁著史？三千里外欲封侯。
定将捷足随途骥，哪有闲情逐野鸥？
笑指泸沟桥畔月，几人从此到瀛洲!

其二
频年伏枥向红尘，悔煞驹光二十春。
马足出群休恋栈，燕辞故垒更图新。
遍交海内知名士，去访京师有道人。
即此可求文字益，胡为抑郁老吾身。

其三
黄河泰岱势连天，俯看中州一点烟。
此地尽能开眼界，远行半为好山川。
陆机入洛才名振，苏轼来游壮志坚。
多谢咿唔穷达士，残年兀坐守遗篇。

其四
回首往事尽成尘，我是东西南北身。
白下沉酣三度梦，青衫沦落十年人。
穷通有命无须卜，富贵何时乃济贫。
角逐名场今已久，依然一幅旧儒巾。

其五
局促真如虱处裈，思乘春浪到龙门。
许多同辈矜科第，已过华年逐水源。
两字功名添热血，半生知已有殊恩。
壮怀枨触闻鸡夜，记取秋风拭泪痕。

其六
桑干河上白云横，惟祝双亲旅舍平。
回首昔曾勤课读，负心今尚未成名。
六年宦海持清节，千里家书促远行。
直待春明花放日，人间乌鸟慰私情。

其七
一枕邯郸梦醒迟，蓬瀛虽远系人思。
出山志在登鳌顶，何日身才入凤池？
诗酒未除名士习，公卿须趁少年时。
碧鸡金马寻常事，总要生来福分宜。

其八
一肩行李又吟囊，检点诗书喜欲狂。
帆影波痕淮浦月，马蹄草色蓟门霜。
故人共赠纯仁麦，荆女同持陆贾装。
自愧长安居不易，翻教食指累高堂。

其九
骊歌缓缓度离筵，正与亲朋话别天。
此去但教磨铁砚，再来惟望插金莲。
即今馆阁需才日，是我文章报国年。
览镜苍苍犹未改，不应身世久迍邅。

其十
一入都门便到家，征人北上日西斜。
槐厅谬赴明经选，桂苑犹虚及第花。
世路恩仇收短剑，人情冷暖验笼纱。
倘无驷马高车日，誓不重回故里车。

作者简介：李鸿章（1823年2月15日—1901年11月7日），晚清名臣，洋务运动的主要领导人之一，安徽合肥人，世人多尊称李中堂，亦称李合肥，本名章铜，字渐甫或子黻，号少荃（泉），晚年自号仪叟，别号省心，谥文忠。日本首相伊藤博文视其为“大清帝国中唯一有能耐可和世界列强一争长短之人”，慈禧太后视其为“再造玄黄之人”，著有《李文忠公全集》。与曾国藩、张之洞、左宗棠并称为“中兴四大名臣”，与俾斯麦、格兰特并称为“十九世纪世界三大伟人”。